সোমবার অফিসে অনেকেই আমাকে প্রশ্ন করছিলেন, চ্যাম্পিয়ন্স ট্রফির ফাইনােল পাকিস্তানের কাছে হার কি বিরাট কোহলির নেতৃত্বে বিরাট কোনও নেতিবাচক প্রভাব ফেলবে?
আমি একেবারেই তা মনে করছি না। সেটা ভাবার মতো পরিস্থিতিও তৈরি হয়নি। ফাইনালে হার অবশ্যই যন্ত্রণার। কিন্তু তাই বলে এটা মনে করার তো কোনও কারণ নেই যে, আমরা এর আগে কোনও ফাইনালে হারিনি। সত্যি বলতে, রবিবার শুরু থেকে পাকিস্তানের শরীরী ভাষায় যে আত্মবিশ্বাস ফুটে উঠেছিল, সেখানে ভারতীয় দল ছিল নিষ্প্রভ। এই দিনটাকে মন থেকে মুছে ফেললে উপকার হবে বিরাট-সহ গোটা ভারতীয় দলের। আর এমন পরিস্থিতি অতিক্রম করে নিজেকে আবার সর্বোচ্চ স্তরে উত্তীর্ণ করার ক্ষমতা রয়েছে কোহলিরই। ওয়েস্ট ইন্ডিজ সফরেই ফের পুরনো মেজাজের ভারতীয় দলকে দেখব বলে আমি অন্তত বিশ্বাসী।
তবে কোহলির জন্য আমার সামান্য পরামর্শও থাকবে। বাইশ গজের বাইরে ঘটনা নিয়ে খুব বেশি মাথা না ঘামানোই বাঞ্ছনীয় হবে। হ্যাঁ, আমি কোচ অনিল কুম্বলেকে নিয়ে আচমকা তৈরি হওয়া বিতর্ক নিয়েই বলতে চাইছি। হতেই পারে, কোচ এবং ক্যাপ্টেনের মধ্যে সমস্ত সময়ে মতের মিল হয় না। কিন্তু তাকে ড্রেসিংরুমের বাইরে আনার প্রয়োজন পড়ে বলে আমি মনে করি না। চ্যাম্পিয়ন্স ট্রফির প্রথম ম্যাচ শুরু হওয়ার সময় থেকে এক অংশের মিডিয়া যেভাবে কুম্বলে এবং কোহলির মধ্যে দূরত্ব তৈরি হওয়া নিয়ে ক্রমাগত খবর প্রকাশ করে গেল, সেটা দেখে আমার খুব অবাকই লেগেছে।
ঘটনা কতটা সত্য, এত দূরে বসে তা নিয়ে কিছু বলার ধৃষ্টতা আমি দেখাতে পারি না। হতেও পারে, হয়তো দু’জনের মধ্যে কোথাও একটা ফাঁক তৈরি হয়েছে। কিন্তু তা নিয়ে যে সময়ে খবরটা ড্রেসিংরুমের বাইরে চলে এল, সেই সময়টা খুবই ভুল। হতে পারে, এখনকার ক্রিকেটারেরা অনেক বেশি পরিণত এবং পেশাদার। কিন্তু তার পরেও বিতর্কের একটা চাপা রেশ তো থেকেই যায়। সেটাও কিন্তু মাঠে খেলার ওপর বেশ প্রভাব ফেলে। সাংবািদক সম্মেলনে পর্যন্ত কোহলিকে সেই অস্বস্তিকর বিষয নিয়ে জবাব দিতে হয়েছে। এটা কিন্তু ভাল লক্ষণ নয়।
এবার রবিবারের ম্যাচের পর্বে ঢুকি। আমি কিন্তু কোহলির টসে জিতে আগে ব্যাট না করার সিদ্ধান্ত মানতে পারিনি। হতে পারে, এই ভারতীয় দল রান তাড়া করে ম্যাচ জিততে সিদ্ধহস্ত। তবে এই পিচে আগে ব্যাট করে তিনশোর ওপর রান হাতে রাখতে পারলেই পাকিস্তান প্রবল চাপে পড়ে যেত। পাশাপাশি আর. অশ্বিনকে দলে না রেখে উমেশ যাদবকে ফিরিয়ে আনলে বোধহয় উপকারই হত। দলে যখন হার্দিকের মতো দু্র্দান্ত ব্যাটিং অলরাউন্ডার রয়েছে, তখন তিন পেসারে খেলব না কেন? অশ্বিনকে দেখেই বোঝা যাচ্ছিল, ওর মধ্যে পাক ব্যাটসম্যানদের ওপর চাপ তৈরি করার ক্ষমতাই নেই। তাছাড়া ফাইনালের আগের কলামে আমি কিন্তু বলেছিলাম, ভারতীয় দলের মিডল অর্ডার ভাল প্রতিপক্ষের বিরুদ্ধে পরীক্ষিত নয়। শাদাব-হাসানদের সামনে সেই বিবর্ণ ছবিটা বেরিয়ে এল। এই জায়গাটা নিয়েও কিন্তু কোহলিকে এবার ভাবতে হবে।